Tilava kahden makuuhuoneen huoneisto sijaitsee rauhallisella kadulla vastapäätä pienten lasten koulua. Lähistöllä on useita kivoja ravintoloita, kahviloita ja kauppoja. Julkisen liikenteen (juna, metro ja bussi) pysäkkejä on lähellä useita.
Näkymä parvekkeelta on kaunis, joten kapealla parvekkeella on mukava istuskella ja katsella Eiffel-tornin suuntaan laskevaa aurinkoa. Asunnossa ei ole ilmastointia, niinpä se voi olla hyvin kuuma kesällä.
Talossa on varsin pieni hissi, mutta siihen sulloutumisen sijaan saa hyvän porrastreenin, kun kipuaa raput ylös viidenteen kerrokseen.
Asunto oli hieman epäsiisti. Airbnb kohteissa usein olevaa ”infokansiota” ei ole, mutta maalaisjärjellä pärjää.
Majoittaja vastasi viesteihin huonosti, ja esim. sisäänkirjautumisohjeet joutui pyytämään useaan kertaan. Hän ei vastannut myöskään viestiin, minne avaimet jätetään pois lähtiessä.